b'\n_START_ARTICLE_\nRak trebu\xc5\xa1ne slinavke\n_START_SECTION_\nZnaki in simptomi\n_START_PARAGRAPH_\nZgodnji klini\xc4\x8dni znaki raka trebu\xc5\xa1ne slinavke so nejasni in se najpogosteje ka\xc5\xbeejo kot neje\xc5\xa1\xc4\x8dnost, huj\xc5\xa1anje, neugodje v trebuhu in slabost. Nespecifi\xc4\x8dnost simptomov v zgodnjem obdobju bolezni je pomemben vzrok pogosti pozni diagnozi. Zna\xc4\x8dilni simptomi se obi\xc4\x8dajno razvijejo \xc5\xa1ele takrat, ko pri\xc4\x8dne tumor vra\xc5\xa1\xc4\x8dati v sosednje organe ali ko povzro\xc4\x8di zaporo v trebu\xc5\xa1ni slinavki. Pri tumorjih, ki se nahajajo v glavi trebu\xc5\xa1ne slinavke, je zlatenica zaradi zapore pankreasovega voda prvi znak bolezni. Zapora pankreasovega voda in skupnega \xc5\xbeol\xc4\x8devoda lahko povzro\xc4\x8di tudi zmerno bole\xc4\x8dino. Mo\xc4\x8dnej\xc5\xa1o bole\xc4\x8dino lahko povzro\xc4\x8di vra\xc5\xa1\xc4\x8danje tumorja v splanhni\xc4\x8dne \xc5\xbeivce in retroperitonej. Zapora dvanajstnika s slabostjo in bruhanjem je pozni znak bolezni._NEWLINE_Simptome lahko povzro\xc4\x8dajo tudi zasevki v druge dele telesa. Adenokarcinom trebu\xc5\xa1ne slinavke pravilo najprej zaseva v bli\xc5\xbenje bezgavke in se nato raz\xc5\xa1iri v jetra, peritonealni prostor, debelo \xc4\x8drevo ali plju\xc4\x8da. Zasevki v kosteh in mo\xc5\xbeganih so redki._NEWLINE_Rak trebu\xc5\xa1ne slinavke je lahko tudi sekundarni rak, ki se je raz\xc5\xa1iril iz drugega dela telesa, vendar je to redko in predstavlja le 2\xc2\xa0% primerov. Najpogosteje v trebu\xc5\xa1no slinavko zaseva rak ledvice, sledijo rak debelega \xc4\x8drevesa in danke, melanomi, rak dojke in plju\xc4\x8dni rak.\n_START_SECTION_\nZdravljenje\n_START_PARAGRAPH_\n\xc4\x8ce je bolnik primeren za operativno zdravljenje, je osnova zdravljenja kirur\xc5\xa1ki poseg, ki mu sledi dopolnilno kemoterapevtsko zdravljenje, ne glede na to, ali je tumor operativno v celoti odstranjen ali ne. Pri metastatski bolezni poteka zdravljenje s kemoterapijo, v dolo\xc4\x8denih primerih tudi z dodatkom tar\xc4\x8dnega zdravila. Obsevanje bolnikov po operaciji zaradi raka trebu\xc5\xa1ne slinavke tudi z visokimi odmerki ne daje za\xc5\xbeelenih u\xc4\x8dinkov. Poleg specifi\xc4\x8dnega onkolo\xc5\xa1kega zdravljenja je pri raku trebu\xc5\xa1ne slinavke pogosto potrebno simptomatsko zdravljenje, s katerim se prepre\xc4\x8dijo ali zmanj\xc5\xa1ajo simptomi zaradi napredovale bolezni. Tudi \xc4\x8de je tumor operativno v celoti odstranjen, se rak trebu\xc5\xa1ne slinavke pogosto ponovi.'